b"\n_START_ARTICLE_\nDiuretikai\n_START_PARAGRAPH_\nDiuretikai \xe2\x80\x93 grup\xc4\x97 vaist\xc5\xb3, kurie skatina \xc5\xa1lapimo susidarym\xc4\x85 inkstuose ir jo i\xc5\xa1siskyrim\xc4\x85 i\xc5\xa1 organizmo, veikdami jon\xc5\xb3 perna\xc5\xa1\xc4\x85 inkstuose ir ma\xc5\xbeindami natrio jon\xc5\xb3 reabsorbcij\xc4\x85 \xc4\xafvairiose nefrono dalyse.\n_START_SECTION_\nEtimologija\n_START_PARAGRAPH_\nangl. diuretic i\xc5\xa1 vid.pranc. diuretique, i\xc5\xa1 v\xc4\x97l.lot. diureticus, i\xc5\xa1 gr. diour\xc4\x93tikos, i\xc5\xa1 sp\xc4\x97jamo diour\xc4\x93tos, kuris i\xc5\xa1 veiksma\xc5\xbeod\xc5\xbeio diourein '\xc5\xa1lapintis; tur\xc4\x97ti diuretini\xc5\xb3 savybi\xc5\xb3', i\xc5\xa1 ourein '\xc5\xa1lapintis'.\n_START_SECTION_\nKilpiniai diuretikai\n_START_PARAGRAPH_\nTai stipriausiai veikiantys diuretikai._NEWLINE_Veikimo mechanizmas: blokuoja Na/K/2Cl simporto perne\xc5\xa1\xc4\x97j\xc4\x85 kylan\xc4\x8diojoje Henl\xc4\x97s kilpos dalyje._NEWLINE_Poveikis: gerina inkst\xc5\xb3 kraujotak\xc4\x85 (aktyvinant prostaglandin\xc5\xb3 sintez\xc4\x99), didina natrio, kalio, kalcio, magnio \xc5\xa1alinim\xc4\x85 su \xc5\xa1lapimu, didina diurez\xc4\x99._NEWLINE_Farmakokinetika: vartojami per burn\xc4\x85, intraveni\xc5\xa1kai. Vir\xc5\xa1kinamajame trakte gerai rezorbuojasi, 60-70% jungiasi su baltymais. Pradeda veikti po 20-30 min., v\xc4\x97liausiai - po 1 val. Veikimo trukm\xc4\x97 ~ 3-4 val. Suleidus \xc4\xaf ven\xc4\x85 - pradeda veikti po 3-4 min., o veikimo trukm\xc4\x97 - 30 min. - 2 val.\n_START_SECTION_\nTiazidiniai ir \xc4\xaf juos pana\xc5\xa1\xc5\xabs diuretikai\n_START_PARAGRAPH_\nTai vidutinio stiprumo diuretikai._NEWLINE_Veikimo mechanizmas: distaliniame vingiuotame kanal\xc4\x97lyje didina kalcio jon\xc5\xb3 reabsorbcij\xc4\x85 bei slopina natrio ir chloro jon\xc5\xb3 perna\xc5\xa1\xc4\x85, blokuojant Na/Cl perne\xc5\xa1\xc4\x97j\xc4\x85. Tod\xc4\x97l inkst\xc5\xb3 kanal\xc4\x97lio filtrate daug\xc4\x97ja natrio ir chloro jon\xc5\xb3 koncentracija, did\xc4\x97ja osmoliari\xc5\xa1kumas._NEWLINE_Poveikis: did\xc4\x97ja diurez\xc4\x97, suma\xc5\xbe\xc4\x97ja kalcio jon\xc5\xb3 \xc5\xa1alinimas bei did\xc4\x97ja natrio, chloro, kalio, magnio jon\xc5\xb3 \xc5\xa1alinimas su \xc5\xa1lapimu. Taip pat suma\xc5\xbe\xc4\x97ja periferini\xc5\xb3 kraujagysli\xc5\xb3 pasiprie\xc5\xa1inimas._NEWLINE_Farmakokinetika: jungiasi kraujo plazmoje su baltymais. Kad pasiekt\xc5\xb3 stabil\xc5\xb3 arterinio kraujosp\xc5\xabd\xc5\xbeio suma\xc5\xbe\xc4\x97jim\xc4\x85, reikia 1-3 savai\xc4\x8di\xc5\xb3. Organizme nemetabolizuojamas. Pro placent\xc4\x85 nepraeina.\n_START_SECTION_\nAldosterono antagonist\xc5\xb3 diuretinis poveikis yra silpnas.\n_START_PARAGRAPH_\nVeikimo mechanizmas: slopina aldosterono poveikyje vykstan\xc4\x8dius natrio ir kalio jon\xc5\xb3 mainus; didina natrio jon\xc5\xb3 \xc5\xa1alinim\xc4\x85, sulaiko kalio ir vandenilio jonus. Ilgai vartojant \xc5\xa1iuos diuretikus, gali i\xc5\xa1sivystyti hiperkalemija, metabolin\xc4\x97 acidoz\xc4\x97._NEWLINE_Farmakokinetika: diurezinis efektas pasirei\xc5\xa1kia po 2-5 dien\xc5\xb3.\n_START_SECTION_\nNatrio jon\xc5\xb3 kanal\xc5\xb3 blokatoriai pasi\xc5\xbeymi silpnu diureziniu poveikiu.\n_START_PARAGRAPH_\nVeikimo mechanizmas: blokuoja natrio jon\xc5\xb3 kanalus inkst\xc5\xb3 surenkamojo kanal\xc4\x97lio apikalin\xc4\x97je membranoje, slopina natrio/kalio jon\xc5\xb3 mainus, didina natrio jon\xc5\xb3 ekskrecij\xc4\x85 ir slopina kalio bei vandenilio jon\xc5\xb3 ekskrecij\xc4\x85._NEWLINE_Farmakokinetika: vaistai, vartojami per burn\xc4\x85, greitai ir gerai rezorbuojasi, pradeda veikti per pirmas 2 val. po vartojimo, veikimo trukm\xc4\x97 ~ 6-8 val.\n_START_SECTION_\nKarboanhidraz\xc4\x97s inhibitoriai\n_START_PARAGRAPH_\nVeikimo mechanizmas: vyksta fermento karboanhidraz\xc4\x97s blokada proksimaliniame vingiuotame kanal\xc4\x97lyje (taip pat gali b\xc5\xabti ir kituose audiniuose, kuriuose fermentas dalyvauja - smegen\xc5\xb3 bei aki\xc5\xb3 skys\xc4\x8dio gamyboje). Poveikis: slopinama kalio ir natrio hidrokarbonato jon\xc5\xb3 reabsorbcija (kraujyje sukeliama metabolin\xc4\x97 alkaloz\xc4\x97); did\xc4\x97ja natrio, kalio, kalcio, hidrokarbonato jon\xc5\xb3 \xc5\xa1alinimas su \xc5\xa1lapimu, did\xc4\x97ja fosfat\xc5\xb3 ekskrecija._NEWLINE_Farmakokinetika: acetozolamidas gerai rezorbuojasi i\xc5\xa1 vir\xc5\xa1kinamojo trakto, pradeda veikti po 2 val., poveikio trukm\xc4\x97 siekia iki 12 val.; organizme nemetabolizuojamas, i\xc5\xa1siskiria per inkstus nepakit\xc4\x99s.\n_START_SECTION_\nOsmosiniai diuretikai\n_START_PARAGRAPH_\nVeikimo mechanizmas: filtruojami per glomerul\xc4\x85 ir nereabsorbuojami. Didina inkst\xc5\xb3 kanal\xc4\x97li\xc5\xb3 filtrato osmosin\xc4\xaf sl\xc4\x97g\xc4\xaf, ma\xc5\xbeina vandens reabsorbcij\xc4\x85 laid\xc5\xbeiose vandeniui nefrono dalyse (proksimalinis vingiuotasis kanal\xc4\x97lis ir nusileid\xc5\xbeian\xc4\x8dioji Henl\xc4\x97s kilpos dalis), tod\xc4\x97l did\xc4\x97ja i\xc5\xa1skiriamo \xc5\xa1lapimo t\xc5\xabris. Ma\xc5\xbeai veikia elektrolit\xc5\xb3 apykait\xc4\x85. Didina plazmos osmosin\xc4\xaf sl\xc4\x97g\xc4\xaf. Nepraeina pro hematoencefalin\xc4\xaf barjer\xc4\x85. Poveikis: did\xc4\x97ja diurez\xc4\x97, ma\xc5\xbeinamas akisp\xc5\xabdis bei intrakranijinis spaudimas, gerinama inkst\xc5\xb3 kraujotaka.\n_START_SECTION_\nSelektyvus vazopresino receptori\xc5\xb3 antagonistas - tolvaptanas\n_START_PARAGRAPH_\nVeikimo mechanizmas: selektyviai veikia per V2 receptorius.\n_START_SECTION_\n\xc5\xa0altiniai\n_START_PARAGRAPH_\n2. The Kidney. Rang and Dale's Pharmacology. - UK/USA: 2012. 347 - 358 psl."